Zimbabvės herbas

Zimbabvės herbas – Zimbabvės valstybės simbolis, priimtas 1981 m. rugsėjo 21 d., praėjus metams ir penkiems mėnesiams po to, kai buvo priimta Zimbabvės vėliava.

Herbo aprašas 
Herbo skydas klasikinis, skydo galvos laukas padengtas 14 vertikaliai einančių mėlynų ir baltų banguotų juostelių, pagrindinis laukas žalias, jame – pilkas Didžiosios Zimbabvės griuvėsių atvaizdas.

Virš skydo – auksinė ir žalia grįžtė, virš kurios auksinis Zimbabvės Paukštis didelės raudonos penkiakampės žvaigždės fone.

Skydininkai yra dvi piestu stovinčios natūralios spalvos antilopės kudu. Už skydo sukryžiuoti kauptukas geltonu kotu (galva viršuje, heraldiškai dešinėje pusėje) ir Kalašnikovo automatas (vamzdis viršuje kairėje pusėje) ruda buože. Kauptuko galva ir automato vamzdis pilki.
Herbo pagrindas yra geltona žemė. Vietoje, kur skydas remiasi į pagrindą yra pluoštas medvilnės dėžučių, dešinėje – pluoštas kviečių varpų, o kairėje – auksinė kukurūzo burbuolė su žaliais lapais.
Po pagrindu – balta juosta raudona išvirkščia puse, kurioje devizas –  'Vienybė, laisvė, darbas'.

Herbo elementų aiškinimas 
 Žalias laukas – šalies žemės derlingumas
 Mėlynos ir baltos banguotos juostelės skydo galvoje – vanduo, atnešantis klestėjimą.
 Didžiosios Zimbabvės griuvėsiai – istorinis tautos palikimas.
 Didysis Zimbabvės Paukštis – nacionalinis tapatumas
 Raudona žvaigždė – geresnės Zimbabvės ateities viltis. Atspindi praeities revoliucinius įvykius ir kovą siekiant sąžiningos lygių teisių visuomenės.
 Auksinė ir žalia grįžtė – tautos finansinės galimybės ir ekonomikos apsauga
 Kauptukas ir automatas – kova dėl taikos ir demokratijos, Zimbabvės liaudies išdidumas, perėjimas nuo karo prie taikos.
 Antilopės kudu – Zimbabvės etninių grupių vienybė
 Pagrindas su žemės ūkio augalais – poreikis apsirūpinti maistu.

Valstybiniai herbai
Zimbabvės atributika